Tallinna linnavolikogu andis Tallinna aasta linnakodaniku tiitli Ida-Tallinna Keskhaigla õendusjuht Ülle Rohile. Lisaks aunimetusele sai värske pärjatu disainer Riho Luuse valmistatud klaasmeene tükikesega toomkiriku ligi kolmesaja aasta vanusest vaskkatusest.
Rohi kandidaadiks esitanud organisatsioon põhjendas ettepanekut alljärgnevalt: "Ülle Rohi on olnud ligi 20 aastat Ida-Tallinna Keskhaigla õendustöö juht. COVID-19 pandeemia ajal on ta aidanud korraldada elanikkonna vaktsineerimist ja juhtinud vaktsineerimiskeskuste tööd, olles muu hulgas olnud ka ise vaktsineerija. Tema oskuste arsenali ei kuulu ainult pikaajaline kogemus ning suurepärased eestvedamisoskused, vaid ka õe kuldsed käed ning kuhjaga empaatiat. Ta on imetabane õpetaja ja suunanäitaja andes loenguid üliõpilastele ja juhendades nende õppepraktikaid."